R. M.: Apa pangiramu wong Jawa padha mlarat kabèh, Krama. Mara kowe mênyanga pasar Gêdhe (Ngayoja) utawa Kauman (Sala) kabarna utawa dêlêngên gêlare, kapriye. Kae padha sugih kabèh. Liya nagara uga katara, wong sing sugih karo sing mlarat. Ora susah anggolèki wong sugih, anggêre wong Jawa padha rukun, masthi bisa nganakake sêpur, prau, pabrik, lan sapanunggalane. Apa kokira mung wong siji, sing duwe prau, sêpur, pabrik barang iku. O, kaliru balêjèt, Krama. Iku sing duwe wong akèh. Yèn kowe kapengin mangêrti, wong mlarat bisa milu duwe sêpur, mara macaa buku: Pambukaning Nalar, anggitane: Radèn Suradi (Dirja Subrata) ing Paron. Ing kono ana kang ngrêmbug prakara iku. Gêdhe bangêt, Krama, paedahe wong rukun.